Diari Oficial de la Generalitat Valenciana


Sumari del DOGV 2520, del 01-06-1995 (1995/834929)

ACORD de 16 de maig de 1995, del Govern Valencià, pel qual s'aprova l'ordenació urbanística per a l'emmagatzemament i distribució de vehicles a l'aire lliure en el polígon 28, partida La Loma, parcel les 51 i altres, del municipi de Cheste.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2520

Data del DOGV
:   01-06-1995

Secció del DOGV
:   ALTRES DISPOSICIONS

Número del document
:   1995/834929


Data del document
:   16-05-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 16 de maig de 1995, del Govern Valencià, pel qual s'aprova l'ordenació urbanística per a l'emmagatzemament i distribució de vehicles a l'aire lliure en el polígon 28, partida La Loma, parcel·les 51 i altres, del municipi de Cheste.   
El Govern Valencià, en la reunió del dia 16 de maig de 1995, adoptà l'acord següent:  
Vist l'expedient promogut per Alejandro Agustina Cárcel, en nom i representació de Levantina de Almacenamiento y Distribución, SL, en què se sol·licita la declaració d'interés comunitari d'una actuació integral consistent en la instal·lació, en terra campa, d'un lloc per a l'emmagatzemament i distribució de vehicles a l'aire lliure en el polígon 28, de la partida La Loma, en les parcel·les número 51 a 62, 42, 43, 47, 124 a 128 i 467, del terme municipal de Cheste (València).  
Antecedents de fet  
Primer  
El 28 d'octubre de 1993, va entrar en la Comissió Territorial d'Urbanisme de València la sol·licitud abans esmentada. El document va ser completat el 21 de març de 1994, després del requeriment de la Comissió el 8 de novembre de 1993.  
El 8 de novembre de 1993, es va concedir audiència al Servei d'Explotació de Vies i Obres de la Diputació Provincial de València i a la Demarcació de Carreteres de l'Estat a València i, l'11 de novembre de 1993, es va sol·licitar informe a la Conselleria d'Indústria, Comerç i Turisme i del Servei de l'Oficina del Pla de Carreteres, de la Direcció General d'Obres Públiques, de la Conselleria d'Obres Públiques, Urbanisme i Transports. Es va rebre, en aquest sentit, un informe de la Demarcació de Carreteres de l'Estat en el qual es posa de manifest que no té cap inconvenient que es realitzen les instal·lacions esmentades. El Servei de l'Oficina del Pla de Carreteres de la Conselleria d'Obres Públiques, Urbanisme i Transports va emetre un informe sobre l'afectació a la zona de protecció de la carretera VV-6112 (Cheste-N-III) i la solució de l'accés previst.  
Segon  
El 15 d'abril de 1994, va entrar un informe del Ple de l'Ajuntament de Cheste que, en la sessió del 30 de març de 1994, va acordar emetre un informe favorable sobre la declaració d'interés comunitari de l'actuació sol·licitada. Davant d'això, el director general d'Urbanisme i Ordenació Territorial va resoldre, el 22 d'abril de 1994, admetre a tràmit la sol·licitud presentada i ordenar que se sotmetés a tràmit d'informació pública l'expedient, simultàniament amb la convocatòria per a la presentació d'iniciatives alternatives a la que ha posat en marxa el procediment. Aquesta ordre es va complir per mitjà de la publicació d'anuncis, en el diari Levante, l'11 de maig de 1994 i en el Butlletí Oficial de la Província, el 12 d'octubre de 1994. No s'hi va presentar cap al·legació ni alternatives tècniques o econòmiques dins del termini.  
Tercer  
Com a conseqüència de la nova documentació presentada, el 21 de març i 15 d'abril de 1994, es va tornar a donar audiència a l'Oficina del Pla de Carreteres de la Direcció General d'Obres Públiques i al Servei d'Explotació de Vies i Obres de la Diputació Provincial de València. També es va traslladar l'estudi d'impacte ambiental a la Conselleria de Medi Ambient per a la tramitació de la declaració d'impacte ambiental corresponent.  
Quart  
El 16 de gener de 1995, el director general de Qualitat Ambiental, de la Conselleria de Medi Ambient, va dictar una declaració d'impacte ambiental en què estimava acceptable el projecte d'instal·lació d'emmagatzemament i distribució de vehicles a l'aire lliure en els termes que indica l'estudi d'impacte ambiental però el subjectava a les condicions següents:  
- «La xarxa de drenatge proposada haurà de conduir les aigües de vessament de tota la instal·lació a una arqueta impermeabilitzada abans d'abocar-les al barranc adjacent, amb la finalitat de retenir qualsevol abocament produït accidentalment dels vehicles.  
- En l'àrea dedicada a l'emmagatzemament dels vehicles es crearan zones amb vegetació arbòria de tal manera que quede fragmentada la gran superfície reflectora que ofereixen tots els vehicles allí retinguts».  
Cinqué  
La documentació que consta en el projecte està integrada per memòria informativa i justificativa, plànols d'informació i d'ordenació, estudi econòmico-financer i l'estudi d'impacte ambiental.  
Sisé  
La Comissió Informativa de la Comissió Territorial d'Urbanisme de València, reunida en la sessió de 2 de març de 1995, va acordar emetre un informe favorable sobre l'aprovació definitiva d'aquest expedient de declaració d'interés comunitari.  
Seté  
El conseller d'Obres Públiques, Urbanisme i Transports va emetre un informe favorable mitjançant una resolució de 9 de maig de 1995.  
Fonaments de dret  
Primer  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la instal·lació d'un lloc per a l'emmagatzemament i distribució de vehicles a l'aire lliure sobre una superfície de 97.025 m2 de sòl no urbanitzable segons el vigent Pla General d'Ordenació Urbana de Cheste. L'actuació la declaració d'interés comunitari de la qual se sol·licita ateses les seues característiques, tant de dimensions, més de quatre hectàrees, com per la seua finalitat -dipòsit de vehicles- que per la seua baixa rendibilitat per unitat de superfície, fa que no siga possible la seua instal·lació en sòls urbans, urbanitzables o aptes per a urbanitzar previstos pels planejaments vigents dels municipis de la zona. De manera que la seua ordenació i aprofitament urbanístic s'ha de resoldre en els termes que estableix l'article 20 de la Llei de la Generalitat Valenciana 4/1992, de 5 de juny, sobre Sòl No Urbanitzable, ja que es tracta d'una actuació que requereix una gran extensió d'ocupació de sòl, per la qual cosa només se'n pot autoritzar la implantació en el sòl no urbanitzable com a actuació integral per mitjà del procediment extraordinari de declaració d'interés comunitari.  
Segon  
En aquest cas, respecte del procediment s'han observat les prescripcions legals que exigeix la Llei sobre Sòl No Urbanitzable, abans esmentada. La documentació de l'expedient està completa en els termes que exigeix l'article 20.2, segon paràgraf, de l'esmentada Llei 4/1992 i la vigent legislació d'impacte ambiental.  
Tercer  
L'actuació integral projectada, per les seues dimensions, constitueix un element influent en l'estructura territorial. Es pretén instal·lar en terra campa un lloc per a l'emmagatzemament i la distribució de vehicles de gran superfície en el qual se situaran, d'acord amb la documentació presentada, vehicles per a la seua distribució, amb una capacitat per a 4.000 vehicles de mitjana, també es preveu una entrada paral·lela a la carretera i un accés mitjançant un carril de desacceleració. Es preveu una zona de càrrega i descàrrega de 2.200 m2, perfectament tancada i asfaltada i un mòdul prefabricat com a recepció de 10 m2. Hi ha, finalment, una nau desmuntable d'aproximadament 400 m2, per a en el futur emmagatzemar recanvis i material per als vehicles de transport.  
També s'ha previst una zona amb arbres, que es desenvoluparà com a fase III, sense perjudici que a més es plantaran arbres en els llocs menys perjudicials per a fer la seua funció d'aparcament flexible i dinàmic. En aquest punt s'haurà de complir l'exigència prevista en la declaració d'impacte ambiental esmentada en els antecedents de fet.  
Quart  
En el projecte presentat s'han previst i justificat de manera adequada els serveis requerits, sense que comporte una sobrecàrrega en la demanda dels serveis generals del municipi de Cheste. Així el proveïment d'aigua es farà mitjançant una connexió amb el dipòsit que hi ha a la parcel·la, capaç d'assegurar el subministrament de reg per a tots els arbres i per a la zona verda que es plante. Només fa falta, d'altra banda, il·luminació genèrica per a la seguretat de la zona d'entrada, que es preveu per connexió amb un transformador pròxim. Pel que fa a la depuració de residus, no hi ha cap tipus d'abocament nociu ni perillós, es disposarà d'un bany per al personal en la nau de 400 m2 i se n'abocaran els residus a una fossa sèptica i pou filtrant. També en aquest punt d'haurà de complir l'exigència prevista en la declaració d'impacte ambiental.  
Cinqué  
Respecte de l'assumpció de l'aplicació del règim de deures, obligacions i cessions, l'Ajuntament de Cheste accepta la proposta plantejada per la promotora que se concreta en un aprofitament a favor de l'Ajuntament del 15% de l'edificabilitat prevista, és a dir, de 400 m2, que es materialitza en 71 m2 per a l'Ajuntament i unes cessions d'acord amb el Reglament de Planejament que es tradueix en 13.587 m2. Tot això es transforma en una aportació econòmica equivalent a 54.714.814 pessetes.  
Sisé  
L'emplaçament de l'actuació projectada és tècnicament correcta d'acord amb l'ordenació del territori, atés que una actuació de les dimensions previstes no es podria fer en l'àmbit de l'àrea metropolitana de Valencia ni seria adequada segons els criteris d'ordenació territorial, tanmateix l'emplaçament buscat queda fora del límit extern que formaria el segon cinturó de la província de Valencia (Sagunt-Cheste-Chiva-BuÑol-Alzira-Gandia), i queda pròxim a l'autovia Valencia-Madrid (N-III) cosa que facilita la seua comunicació amb la capital, Valencia, i amb l'exterior de la província.  
Tenint en compte que els costos d'urbanització han de ser assumits per la promotora abans del començament de l'activitat i també la formalització a favor del municipi de les càrregues i obligacions a què s'ha compromés el promotor, abans de l'obtenció de la preceptiva llicència municipal urbanística sobre la base dels projectes tècnics corresponents, es garantirà el seu compliment exacte per un import del 6% del cost total de l'actuació (article 46.c) del Reglament de Planejament), i s'haurà d'executar en el termini que indica la la llicència municipal amb un màxim de dos anys a partir de l'obtenció de la llicència municipal esmentada.  
Vistos els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA:  
Primer  
Aprovar definitivament l'ordenació urbanística per a la instal·lació d'emmagatzemament i distribució de vehicles a l'aire lliure, promoguda per Alejandro Agustina Cárcel, en nom i representació de Levantina de Almacenamiento y Distribución, SL, en les parcel·les número 51 a 62, 42, 43, 47, 124 a 128 i 467 del polígon 28 de la partida de La Loma del municipi de Cheste, que s'ha de desplegar en els termes que estableix l'article 20 de la Llei 4/1992, de 5 de juny, sobre Sòl No Urbanitzable.  
Aquesta ordenació i declaració d'interés comunitari, com també l'adjudicació a què fa referència el següent apartat segon, se subjectarà a les condicions especials establertes en aquest acord.  
Segon  
Adjudicar l'actuació integral d'interés comunitari esmentada a favor de l'empresa Levantina de Almacenamiento y Distribución, SL, a la qual s'atorga la legitimació necessària per a promoure l'activitat esmentada.  
Tercer  
Condicionar i vincular aquesta adjudicació i legitimació al fet que la promotora designada complesca i satisfaça, totalment, les obligacions i càrregues de naturalesa urbanística com també els compromisos que ha assumit al llarg de la tramitació de l'expedient, que quedaran afectats en favor de l'Ajuntament de Cheste per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interés comunitari que té per objecte.  
Quart  
La promotora haurà de garantir davant de l'Ajuntament de Cheste la correcta i puntual execució de les instal·lacions en què consisteix aquesta actuació integral en un 6% del seu cost total, abans del començament de les obres. Les garanties podran presentar-se per qualsevol de les maneres previstes en dret.  
Cinqué  
Qualsevol canvi que hi haja en la titularitat de la promoció d'aquesta actuació integral necessitarà l'autorització prèvia del Govern Valencià.  
Sisé  
L'acord d'adjudicació expressat en el precedent apartat segon, sense perjudici del que disposa l'apartat tercer, caducarà si en el termini de sis mesos, a comptar de la seua notificació, la interessada no ha sol·licitat, en condicions d'obtenir, la preceptiva llicència municipal d'obres. També, el termini màxim per a l'execució de l'actuació integral serà el que indique la llicència municipal, amb un màxim de dos anys. L'eventual declaració de caducitat de l'adjudicació l'emetrà, quan arribe el cas, el conseller d'Obres Públiques, Urbanisme i Transports, a qui aquest acord confereix les facultats necessàries amb aquest fi, després de l'expedient instruït amb l'audiència de l'interessat i de l'Ajuntament de Cheste. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.  
Seté  
El desenvolupament de l'actuació integral s'ajustarà al projecte presentat per la promotora adjudicatària, excepte en els aspectes que resulten afectats per les condicions imposades per la Declaració d'Impacte Ambiental de 16 de gener de 1995. Aquestes condicions prevaldran i s'hauran d'assumir tant en els projectes d'obra que despleguen aquesta declaració com en el posterior manteniment i explotació de la instal·lació.  
Contra aquest acord, que exhaureix la via administrativa, és procedent interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició d'aquest recurs, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que s'hi puga interposar qualsevol altre recurs que s'estime oportú.  
València, 16 de maig de 1995  
El conseller secretari del Govern Valencià,  
LUIS BERENGUER FUSTER